Saak teen onderwyser uitgestel | Netwerk24
Saak teen onderwyser uitgestel
Deur Jackie Kruger 12 September 2018 14:30
Die saak teen 'n onderwyser (61) van Heidelberg in die Wes-Kaap wat van die seksuele aanranding op 'n minderjarige leerling aangekla word, is tot Oktober uitgestel.
Die onderwyser het Maandag weer vlugtig in die landdroshof in Heidelberg verskyn en die saak is vir verdere ondersoek tot 12 Oktober uitgestel.
Die voorval was op 30 Julie tussen 22:00 en 23:00 op die terrein van die skoolkoshuis.
Volgens die polisie het 'n 16-jarige meisie en haar ma op 24 Augustus 'n klag by die polisie in Heidelberg ingedien.
Die onderwyser is op 27 Augustus in hegtenis geneem nadat hy die naweek uitstedig was. Hy het dieselfde dag in die landdroshof in Heidelberg verskyn en is gelas om dadelik die skool se perseel te verlaat. Hy is op waarskuwing vrygelaat.
Die Wes-Kaapse onderwysdepartement (WKOD) het vroeër bevestig dat tugstappe teen die onderwyser gedoen word.